เดือดร้อนกว่า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

วุ่นวายขายปลาช่อนไม่มีที่สิ้นสุดค่ะคุณขา เมื่อกลุ่มคนเสื้อแดง ที่นิยามกลุ่มของตัวเองว่าเป็น “ไพร่” ได้ยกพลมาปิดย่านการค้า แหล่งทำมาค้าขายของอัครมหาเศรษฐีในประเทศไทยหลายตระกูล 
มีแต่คนจับจ้องมองไปที่แบงก์ที่กลุ่มไพร่ ยกให้เป็นแบงก์อำมาตย์ คือ ธนาคารกรุงเทพ ที่โดนถล่มสาขา ทั้งโดนยิง โดนวางระเบิด 
แต่ที่คนนึกไม่ถึงว่า แบงก์ที่ได้รับผลกระทบไม่แพ้แบงก์กรุงเทพ ก็คือ แบงก์เกียรตินาคิน ของตระกูล วัฒนเวคิน ที่มีสำนักงานใหญ่อยู่ที่ตึกอัมรินทร์พลาซ่า ที่ลูกค้าก็ไม่ไปใช้บริการห้องวีไอพีที่ทำไว้อย่างหรูหรา ต้อนรับลูกค้าผู้มีอันจะกิน ซึ่งเป็นลูกค้าคนสำคัญของธนาคาร เพราะไม่สะดวก
นอกจากนี้ ธุรกิจในเครือของตระกูลนี้ ทั้งโรงแรมแกรนด์ ไฮแอท เอราวัณ และโรงแรมคอร์ทยาร์ด โดยแมริออท กรุงเทพ จะโดนผลกระทบจากม็อบเสื้อแดง ไม่มากมายอะไรถ้าปิดถนนเดือนหนึ่ง รายได้ก็หายไป 90 ล้านบาทเท่านั้นเอ๊งงง
ล่าสุดธนาคารก็ขอเปลี่ยนที่ประชุมผู้ถือหุ้นธนาคาร จากที่กำหนดสถานที่จัดประชุมไว้ที่โรงแรมแกรนด์ไฮแอท เอราวัณ ในวันที่ 22 เม.ย.นี้ เวลา 10.00 น. ก็ต้องเปลี่ยนไปเป็น ศูนย์การประชุมแห่งชาติสิริกิติ์ ควักเงินจ่างค่าเช่าสถานที่ แทนที่จะเรือล่มในหนองทองจะไปไหน
ผลกระทบที่จะตามมาที่ธนาคารจะได้รับก็คือ การที่เหล่าบรรดาเศรษฐีผู้มีอันจะกิน เริ่มไม่พอใจการกระทำของหัวหน้าไพร่ที่รีโมตอยู่ในต่างประเทศ ทำให้ชีวิตไฮโซยุ่งยากวุ่นวาย ไม่มีที่เดินเล่น ที่กินข้าว ที่เรียนพิเศษของลูก ก็เริ่มคุยกันว่า เราจะเลิกใช้บริการแบงก์นี้กันดีไหม เพราะว่าแบงก์นี้มีพงศ์เทพ เทพกาญจนา เขยขวัญของวัฒนเวคิน เป็นคนใกล้ชิดสนิทแนบแน่นกับหัวหน้าไพร่ในต่างประเทศ เกี่ยวข้องอยู่
เรื่องนี้ทำให้ ประกิต ประทีปะเสน ประธานกรรมการ กลุ่มดิเอราวัณ กรุ๊ป ต้องรีบออกมาชี้แจงแถลงไขว่า เขยขวัญรูปหล่อของตระกูลนี้ไม่เกี่ยวอะไรกันเลย ไม่เคยเป็นผู้บริหารหรือมายุ่งวุ่นวายอะไรกับธุรกิจของตระกูลภรรยา
ความเคืองใจของไพร่ ยังไม่เท่าความเคืองใจของอำมาตย์ งานนี้ทางคนในตระกูลวันธเวคินต้องเดินสายชี้แจงลูกค้ารายใหญ่ที่ใกล้ชิดสนิทสนมว่าข้อเท็จจริงเป็นอย่างไร
แบงก์กรุงเทพโดนแค่ปาระเบิด เพราะไพร่ไม่ใช่ลูกค้าแบงก์ แต่อำมาตย์เป็นลูกค้าแบงก์เกียรตินาคินอ่ะตัวเอ๊งงง งานนี้ใครเดือดร้อนกว่ากันแล้วแต่จะคิดครับพี่น้องงงง